Regulasies kan wapenbedryf kelder en tot werksverliese lei - Solidariteit WêreldSolidariteit Wêreld
Tuis › Mediaverklarings › Regulasies kan wapenbedryf kelder en tot werksverliese lei
Regulasies kan wapenbedryf kelder en tot werksverliese lei
Solidariteit doen ’n ernstige beroep op die Nasionale Komitee vir die Beheer oor Konvensionele Krygstuig (NCACC – “National Conventional Arms Control Committee”) en die Suid-Afrikaanse regering om in belang van die ekonomie op te tree deur verpligte inspeksies op militêre toerusting wat die wapenindustrie kan kelder, af te skaf. Dit volg nadat die parlementêre komitee oor verdediging op 27 November 2019 ʼn verklaring uitgereik het waarvolgens hierdie inspeksies deur die bank verpligtend gemaak sal word.
Volgens artikel 9 van die Wet op Nasionale Beheer oor Konvensionele Krygstuig (NCACA – “National Conventional Arms Control Act”) moet ’n eindgebruiksertifikaat uitgereik word, wat ’n onderneming deur die regering van ’n invoerland aan die betrokke uitvoerland is dat gekontroleerde items nie oorgedra, vervreem of herverkoop sal word sonder die toestemming van die uitvoerland nie.
Onlangs is ’n verdere bepaling vir die eindgebruiksertifikaat bygevoeg wat bepaal dat die uitvoerland te eniger tyd inspeksies op die relevante persele van die invoerland mag doen. Die betrokke invoerlande weier tans om hierdie bepaling te onderteken aangesien dit volgens hulle inbreuk maak op hul soewereiniteit. Die gevolg hiervan is dat huidige invoerlande nou ander verskaffers oorweeg wat nie so ʼn vereiste stel nie.
“Dit sal verreikende implikasies vir werknemers en werkgewers inhou indien hierdie kwessies nie opgelos word nie. Werksekerheid by Rheinmetall Denel Munition (RDM) is reeds in gedrang en sowat 600 werknemers kan nou hul werk verloor. Die regering se onbuigsame houding oor die kwessie sal onvermydelik daartoe lei dat kliëntlande hul besigheid uit Suid-Afrika onttrek. Die ekonomiese onsekerheid wat tans in die land heers en die volgehoue styging in werkloosheid sal net vererger indien die regering nie gehoor gee aan die industrie se pleidooi nie,” sê Johan Botha, adjunkhoofsekretaris van Solidariteit se professionele bedryf.
Solidariteit het reeds sedert Julie 2019 in gesprek getree met ’n verskeidenheid belanghebbende partye in die wapenbedryf wat werkgewers, konsultante en regskenners insluit. Daar is ook veral moeite gedoen om uit te reik na die minister van openbare ondernemings, Pravin Gorhan, en die minister in die presidensie, Jackson Mthembu, wat ook die voorsitter van die NCACC is. Daar is selfs ’n versoek aan president Cyril Ramaphosa en ander lede van die NCACC gerig in ’n poging om hulle te waarsku oor die groot getal werksverliese wat die wapenbedryf kan tref.
“Verskeie regsopinies dui daarop dat die inspeksieklousule van die eindgebruiksertifikaat onwettig en belemmerend van aard is en in werklikheid nie vervat is in die Wet (NCACA) self nie, maar slegs in die bewoording van die sertifikaat. Die sertifikaat is slegs ’n aanhangsel tot die NCACA en kan nie meer beperkend as die betrokke Wet self wees nie. Dus is invoerlande nie geneë om die sertifikaat in sy huidige formaat te onderteken nie, wat ’n donker toekoms vir verdere wapenuitvoere en werksekerheid in die industrie inhou,” sluit Botha af.